
			Málaga, 2001

			I går hørte jeg bikkjeglam. Om det ikke var politiet, hvem var det da?

			Ja, hvis du har en annen forklaring på at jeg hørte bikkjeglam, er jeg lutter øre. 

			På et eller annet vis har etterforskerne fra Met-politiet klart å finne meg. Det må være noen som har sladra om at jeg er i Málaga. Garantert.

			Men hvem i all verden kan tysteren være? Noen på puben? På treningssenteret? Eller kanskje noen som var på middagsdansen til Foreningen for britiske businessfolk i Málaga? Jeg skulle aldri ha lagt inn bud på veldedighetsauksjonen. To tusen pund, og jeg hadde ikke engang lyst på billetter til Millennium Dome. Jeg ville jo ha blitt arrestert i samme sekund flyet landet på Heathrow.

			«Connor Brooks, du er arrestert for ditt eller datt eller Gud veit hva.» Nei takk. Jeg har vært i fengsel sju ganger, og min grense går ved sju. Fengsel er ikke gøy når du begynner å dra på åra. Apparatene i treningsstudioet er alltid opptatt. Du kan jo prøve sjæl åssen det er å stå opp tre ganger om natta for å gå på do når du deler celle med Brannstifteren fra Northampton.

			Noen av gutta her vandrer rundt uten en eneste bekymring i verden. Dem har skaffa seg nytt navn, nytt fjes, nye tenner, men jeg har ikke vært opptatt av det der. Jeg selger tvilsomme vitaminer på nettet, jeg er jo ikke akkurat samfunnsfiende nummer én. Ingen har noensinne dødd av for mye riboflavin.

			Det fins fyrer her, ja, til og med mordere, som putrer rundt på moped, uten at purken bryr seg i det hele tatt, men bare ser en annen vei. 

			Hele greia er bare svindel. En eneste lang svindel.

			Men nå skal jeg innrømme noe: Jeg har akkurat bestilt meg noen parykker for ikke å skille meg ut i mengden. Sånn at jeg kan gå ut og kjøpe kaffe og avis. Lykke til med å finne Baldy Brooks når han plutselig har hår som Rod Stewart!

			Forresten er det jo mulig at parykken vil blåse av når jeg kjører moped?

			Jo da, jeg skjønner at du synes jeg er rimelig paranoid. Jeg skvetter til ved hver minste lyd, jeg har slutta å svømme i bassenget og beskjære prydhekken. Men det er ikke paranoia.

			Jeg har nemlig fått en advarsel, skjønner du.

			Det kom et lite tips fra en kompis hjemmefra. Jeg har fortsatt venner som passer på meg. «Snuten veit hvor du er, dem veit hvor penga dine er, dem kommer etter deg.»

			Det var det. Plan B settes i verk.

			Og nå hører jeg lyder igjen. Folk som prater ute på gata. Om meg? Umulig å si, men hva annet skulle dem snakke om? Prisen på appelsiner? Særlig. Nei, dem sirkler meg inn. Dem veit det, det veit jeg.

			Til slutt kommer dem til å storme huset. Løpe inn og brøle på spansk, med en dressfyr fra Met på slep, en som kan nikke og si: «Ja, det er ham, det er Baldy, sett håndjern på ham.»

			Men jeg kommer ikke til å være her når dem gjør det.

			Jeg hater forresten kallenavnet Baldy Brooks, men hva annet skal dem kalle meg? Da jeg flyttet hit, prøvde jeg å få dem til å kalle meg Bossen, men det gikk ikke, det var allerede tre stykker som kalte seg Bossen i Málaga. En av dem døde da yachten hans tok fyr, men så dukka det opp en ny en måned seinere. Så da blir det Baldy.

			Det har vært fint her i Málaga, det har det virkelig. Mange bra fyrer her nede, mange kompiser hjemmefra. Et par væpna ranere fra Bermondsey, noen få narkolangere – ekte narkotika altså, ikke vitaminer og det der hokuspokus-tullet jeg selger. Den lokale hjørnebutikken drives av en morder fra Cardiff, og han sørger alltid for å ha Marmite, cornflakes og PG Tips på lager. Det er et skikkelig fellesskap på den måten, og jeg kommer til å savne det.

			Men jeg må forsvinne, og denne gangen må jeg forsvinne helt. Jeg kan ikke se meg over skulderen for alltid.

			Jeg er ingen dumming, og jeg har en plan. Hvis jeg bare er kjapp, kan det funke. Det fins fortsatt noen få jeg stoler på, og dem vil hjelpe meg.

			Jeg har allerede avskjedsbrevet klart: «Jeg orker ikke mer … et liv i kriminalitet er ikke noe for meg … syndene mine har innhentet meg, bla bla bla.» Smørte tjukt på. Jeg skal legge brevet så vaskedama finner det.

			Jeg har en ryggsekk full av kontanter, nytt pass, nytt navn, alt det der. Som sagt er det enkelt hvis du har venner. Så legger jeg igjen noen klær på stranda, hva som helst. Lar dem lete etter liket. Og åssen skal dem finne det når det ikke er der? Etter hvert gidder dem ikke å lete lenger. Ingen bryr seg om hvor jeg er, bortsett fra snuten.

			Hvor jeg skal dra? Vel, det skulle du nok gjerne visst! Men jeg skal fortsette i bransjen, for det går jo an å jobbe hvor som helst nå for tiden.

			To løfter skal du imidlertid få.

			For det første skal jeg finne et sted der ingen andre kaller seg Bossen.

			Og for det andre skal jeg finne ut hvem det var som tystet på meg. Og den stakkaren skal jeg ta livet av.

			DEL ÉN

			Dra aldri til London

			Det er lunsjtid på The Brass Monkey, som nå bare er Axleys nest mest lønnsomme pub, etter at puben rett over gata, The Flagon, begynte å selge vape til tenåringer.

			«Jeg skal på Rosies boklansering i kveld», forteller Steve.

			Noen av de faste lunsjkompisene hans nikker, men ingen virker spesielt begeistret. Steve bestemmer seg for å skru opp spenningen litt.

			«Det er i London.»

			Det gjør susen. En beklagende hoderisting brer seg rundt bordet.

			«London», sier dr. Jyoti Das. «Heller deg enn meg.»

			«Tar du toget, Steve?» spør Tony Taylor mens han blåser på en scampi rett fra mikrobølgeovnen. «Eller kjører du?»

			Flere trekker pusten dypt ved tanken på å kjøre til London.

			«Lykke til med å kjøre», sier John Todd, med en gaffel full av shepherd’s pie i den ene hånden og en sudoku som ser ut til å gi ham problemer i den andre. «Hvor innbiller du deg at du skal finne parkering i London?»

			John legger fra seg sudokuen og tar en slurk av halvliteren, som en mann som har sett for mye i livet.

			«Jeg tar toget», svarer Steve.

			«Siste tog tilbake går klokken 23.30», sier Tony. «Ikke kom for sent. Jeg leste om en fyr som ikke rakk siste tog tilbake og ble myrdet.»

			Forstandige nikk rundt bordet.

			«Sånn er London», konstaterer John.

			«Vi skal overnatte der», forteller Steve.

			«Overnatte?» spør Jyoti.

			«I London?» spør John. «Skal dere overnatte i London? Ok, du er Bill Gates, skjønner jeg.»

			«Rosie skal være gjest hos Graham Norton», forklarer Steve. «På talkshowet. Hun inviterte meg og Amy. De ordner hotellrom til oss.»

			«Gratis?» spør Tony. Han mister den siste scampien ned i halvliteren, fisker den opp igjen og spiser den.

			«Håper det», svarer Steve. «Regner i hvert fall med det.»

			«Det bør du sjekke», sier John. «Et hotellrom kan fort koste fem hundre pund i London. Seks hundre, hørte jeg en gang, og du må gi tips. Nei, ellers takk. Hva skjer på en boklansering?»

			Steve trekker på skuldrene. «Det serveres i hvert fall alkohol.»

			«Ok», sier Jyoti. «Det var da i det minste noe.»

			De andre nikker og tygger.

			«Så det er gratis børst?» spør John. 

			«Tror det», svarer Steve.

			«Du bør sjekke det også», sier Jyoti. «Det er ikke lurt å gå rundt med kontanter i London. En kvinne på Facebook sa at …» 

			Steve løfter hånden avvergende. «Nå var jeg tilfeldigvis politibetjent i London i tjuefem år.»

			«Det har forandret seg», svarer John. «Alt går så kjapt nå.»

			«London forandrer seg aldri», sier Steve. «Byen holder samme tempo, det er bare vi som går saktere.»

			«Det er noe i det, Steve», istemmer Jyoti. «Men hun på Facebook var veldig sikker, og hun hadde en svoger som jobbet der før.»

			Det virker som om temaet London er uttømt. Og siden de allerede har diskutert hvilke kjendiser den nye kvinnen i landsbybutikken kan likne ørlite på, og hva deres taktikk ville vært hvis de skulle delta i Forræder UK, trenger de et nytt samtaleemne.

			«Går det bra med Felicity på jobben?» spør Tony.

			Steve smiler. For første gang i manns minne har Tony Taylor en kjæreste: Felicity Woollaston, tidligere teater­agent, og deretter i en kort periode uvitende hvitvasker, noe som var årsaken til at hun havnet på Steves radar. Nå er hun kontorsjef hos Vi løser mord.

			«Helt topp», svarer Steve. «Liker hun seg?»

			«Hun elsker jobben», svarer Tony. «Har du mye å gjøre? Felicity snakker aldri om det. Taushetsplikt.»

			«Litt av hvert», svarer Steve. «Mord er litt som å selge Rolls-Royce. Du trenger ikke så mange klienter for å tjene til livets opphold.»

			Det er en hvit løgn. Vi løser mord har ikke løst noen mord. Det er som om Kentucky Fried Chicken ikke hadde klart å selge fritert kylling. Ikke så mye som en eneste nugget.

			Det er ikke slik at de har etterforsket mord og ikke klart å løse dem. De har bare rett og slett ikke fått noen mordsak å løse ennå.

			Steve savner sitt gamle firma, Steve Etterforsker. Forsvunne hunder, utro ektemenn, skatteunndragelser. Være sin egen sjef. Men sånn er det blitt. Vi løser mord er et trepartssamarbeid: Steve, hans svigerdatter Amy og Rosie D’Antonio. Rosie er verdens mestselgende kvinnelige forfatter – sett bort fra Freida McFadden – og det er hun som finansierer det hele. Steve har lenge – egentlig helt siden Debbie døde – holdt seg unna alt som minner om mord. Så på en måte er det flaks at han i løpet av de seks månedene Vi løser mord har vært i drift, ikke har hatt en eneste mordsak å løse. Steve lurer imidlertid på hvor lenge Rosie kan fortsette å finansiere det hele. I går så han en Savnet katt-plakat på en lyktestolpe og løste saken innen en time. Så han har alltids flere bein å stå på.

			«Har du noen gang reparert en Rolls-Royce, Tony?» spør Jyoti.

			Tony rister på hodet. «Jeg reparerte en Range Rover her om dagen. Trenger du skyss til stasjonen, Steve? Det går et tog klokken 14.44 fra Brockenhurst, da er du på Waterloo klokken 16.20. Toget klokken 15.44 stopper i Basingstoke, så da blir det 17.27. Jeg aner ikke når boklanseringer begynner.»

			Det er Amy som savner sitt gamle liv mest. Hun hadde en fin jobb. Livvakt. Farlig, men godt betalt. Fare er Amys hobby, og dukker det ikke snart opp et uforklarlig lik, er Steve overbevist om at Amy kommer til å vende tilbake til sin gamle verden. Da må Steve på sin side begynne å bekymre seg for henne igjen hver dag når han våkner, og hver kveld når han legger seg.

			Og så vil han først og fremst savne å se henne hver dag.

			Steve er fullt klar over at Amy ikke engang har måttet klappe til noen på seks måneder, og han ser at det klør i fingrene hennes etter å gjøre nettopp det.

			«Hvem andre skal være med hos Graham Norton?» spør John.

			«En sanger og en kokk», svarer Steve. «Og Denzel Washing­ton.»

			Flere nikk, og så konsentrert spising.

			«En sanger», kommenterer John. «Det blir bra.»

			«Hils Amy og Rosie fra oss», sier Tony.

			«Kommer du tilbake til quizen?» spør Jyoti.

			«Selvfølgelig kommer jeg tilbake til quizen», svarer Steve. «Når har jeg noensinne gått glipp av quizen?»

			«Da du hadde alle de mordene for en stund siden», sier John. «Da gikk du glipp av den én gang.»

			«Jo.» Steve må innrømme at han har rett. «Det skal ikke skje igjen.»

			Steve er usikker på hvorfor han lot seg overtale av Rosie til å være med og starte Vi løser mord. Eller egentlig vet han godt hva som skjedde. Rosie kan overtale hvem som helst til hva som helst. Men hun kommer vel snart til å kjede seg?

			Steve lengter etter de gode gamle dagene med bortkomne hunder og utro ektemenn.

			Han trenger bare en måneds tid til uten noe mord, så vil alt bli normalt igjen.

			Normalt. Finnes det et finere ord i det engelske språket?

			Vern Blackwood prøver å ikke la liket ødelegge morgenstunden, men ta det hele med ro.

			Du må unngå stress, det vil enhver lege fortelle deg. Eller hvilken som helst av Instagram-kontoene Vern følger for å holde seg oppdatert på det siste innen den grumsete velvære-bransjen. Uansett hvilke nye problemer dagen måtte by på – og et ferskt lik på dørstokken er helt klart et problem – må du huske å puste og sette ting i perspektiv.

			Her er for eksempel en god taktikk. Når et problem dukker opp – Hvor er det blitt av pakken fra Amazon? Hvorfor er Wi-Fi-dekningen så ustabil? Hvem har nettopp skutt liv­vakten min? – skriver du det bare ned i en dagbok og spør deg selv om det fortsatt vil være et problem om, la oss si, ett år fra nå? Hvis ikke, lar du det være. Og hvis det fremdeles er et problem om ett år, bytter du bredbåndsleverandør.

			Vær forsiktig. Stress tar livet av deg. Like sikkert som at kulen i bakhodet tok livet av Esteban.

			Liket er imidlertid ikke det verste, det vet Vern. Det verste er trusselbrevet han fant i lommen til Esteban. Rettskrivingen kunne vært bedre, men budskapet er tydelig nok:

			DETTE ER EN ADVARSJEL.

			JEG KÅMER TILBAKE, OG DA ER DET DINN TUR.

			JAKOB ERIKSSON

			Det gjelder å se ting i riktig perspektiv, ikke sant? Vil han huske Estebans lik om et år? Han aner ikke. Vil han huske trusselbrevet? Ja, det er han sikker på. Teksten gir ingen mening.

			Vern kaster et blikk på liket igjen. Blodet til Esteban kommer til å sette skikkelig vriene flekker på marmoren, men det er som sagt viktig å ikke å henge seg opp i småting. Han skulle ønske at han ikke hadde sparket vaske­damen, Maria, men hun ble tatt i å stjele, så hva skulle han gjøre?

			Pust, Vern, pust. Vaskedamer, lik. Bare skriv det ned alt sammen.

			Vern skjermer for øynene for å ta inn utsikten over de toskanske åsene. Det vil hjelpe ham å finne roen. Han kjenner den milde varmen fra morgensola spre seg over håndryggen. Enger av olivengrønt, salvie og mynte bølger nedover fjerne åssider.

			Temperaturen er allerede i ferd med stige utendørs, det kommer til å bli en fin dag. Noe som er en god nyhet når du er eier av en villa til 15 millioner euro, men en heller dårlig nyhet hvis du er et lik. Vern nipper til cappuccinoen, og vender ansiktet mot lyset, som en solsikke.

			De får legge liket i den store fryseboksen i låven. Da kan han ta seg god tid til å tenke seg om både når det gjelder liket og trusselbrevet. Det hjelper med litt kaffe.

			Vern hører surret fra en blender nede i gjestehuset på sørsiden av villaen. Det betyr at Korbin er våken og lager en fryktinngytende effektiv smoothie. Korbin vil hjelpe ham. Det er det Korbin gjør.

			En vanlig mann kunne bare meldt fra til myndighetene hvis han fant et lik på sin marmordørstokk fra 1600-tallet. Det ligger en politistasjon nede i dalen i Lucca, og de ville utvilsomt vært interessert. Italienske politifolk elsker mordsaker. Det gjør alle politifolk, uansett hva de sier. De har jo neppe tatt jobben på grunn av alt papirarbeidet.

			Men Vern kan ikke gå til politiet.

			En tårnseiler flyr over ham, saumfarer landskapet. Det er kanskje fuglefaren? Tårnseilerens vrir hodet hit og dit, men Vern vet at den ikke ser på vinrankene og sypressene, eller på bekken som klukker mellom steinene på vei mot dalen og de hvite kalksteinshusene med rød takstein nede i landsbyen. Den ser heller ikke på den vakre festningsbyen Lucca, som er i ferd med å våkne til liv langt i det fjerne.

			Nei, tårnseileren leter etter noe å spise. Den leter etter noe å ta livet av. Den har en familie å brødfø, og det er mange som gjerne tar livet av den også, hvis de bare får sjansen.

			Vern kan kjenne seg igjen i det. Det å være tårnseiler må også være stressende.

			Og en tårnseiler har ingen mulighet til å føre takknemlighetsdagbok.

			Liket får ligge i fryseren så lenge. De får begrave ham i kveld. For akkurat nå trenger Vern tid til å tenke over trusselbrevet. Hvor usannsynlig det hele er.

			Tårnseileren stuper ned, plukker opp en meitemark med det skarpe nebbet og flyr tilbake til reiret.

			Det er ingen som blir overrasket om det skulle komme ut at Jakob Eriksson endelig har gjort et trekk inne på Verns territorium. At han har dumpet et lik på dørstokken hans og antydet ytterligere krav. For Jakob Eriksson har allerede kverket mange mennesker.

			Men Vern er overrasket, og det skjer svært sjelden. Han har ikke sett dette komme, det har han virkelig ikke. Han trenger en forklaring.

			Vern har unngått trusler så lenge. Han har vært veldig smart. Men nå blir han truet, og det finner han seg bare ikke i.

			Noen må undersøke denne Jakob Eriksson-greia. Og han kan ikke blande inn politiet.

			Så hvem?

			Amy Wheeler er aldri helt sikker på hva folk snakker om.

			Hun betrakter dem akkurat nå, i denne knugende nusselige bokhandelen. Små grupper på tre eller fire personer, som skåler med vinglassene og prater i vei om noe. Men hva? Meninger? Gud bevare Amy fra meninger. Etter Amys syn burde mennesker bare få lov til å ha, la oss si, fire meninger i året. Da måtte de spare dem til noe virkelig viktig.

			Hvis hun sniker seg bort til en av gruppene, disse latter­milde, nikkende, små enhetene, hva i all verden skal hun si? De snakker antakelig om bøker. Hva vil Amy ha å tilføye? Svært lite. En gang skjøt hun noen i biblioteket i palasset til en syrisk diktator, men det er omtrent der det stopper når det kommer til Amy og bøker.

			Hun ser seg rundt i lokalet og oppdager at hver gruppe har sin egen Amy. Den sjenerte som holder seg i bakgrunnen og tar dobbelt så mange slurker av drinken som de andre. Som nikker og smiler til det som nettopp er blitt sagt, men er redd for å bidra med noe selv. Hver gruppe kan takle én av disse stille partnerne og tar dem sannsynligvis imot med åpne armer, slik at hovedpersonene får rom til å utdype sine meninger, men ingen gruppe kan takle to av dem. Den vil kollapse.

			Amy har aldri vært på en boklansering før – jeg mener, hvem i all verden har vel det? – så hun går litt rundt og prøver å se ut som om hun hører hjemme. Steve er forsinket fordi noen prøvde å rane ham på parkeringsplassen ved Brockenhurst stasjon. Siden politistasjonen i Brockenhurst er stengt – «på grunn av nedskjæringer, Amy, ikke få meg til å begynne» – har Steve i stedet ført raneren bort til den lokale snookerklubben, der de har lovet å holde ham innelåst i et lagerrom til det kommer en politibetjent fra Lymington og henter ham. Uansett, den korte versjonen av saken er at Steve ikke rakk toget og i stedet skal møte dem under talkshowet til Graham Norton. Den lange versjonen innebar en detaljert gjennomgang av togtidene mellom Brockenhurst og London Waterloo, samt en lang utdyping om ekskona til mannen som driver snookerklubben. Hun er tilsynelatende uautorisert skjønnhetsterapeut i Portsmouth nå om dagen. Vanligvis ville Amy ha skyndet på ham, men når valget står mellom å vandre alene rundt på en boklansering og høre en anekdote fra svigerfaren som begynner med «Og her er en annen ting folk ikke skjønner om Portsmouth», velger hun Steve.

			Men alle gode anekdoter tar slutt, og nå er Amy tilbake til å late som om hun hører hjemme i denne bokhandelen.

			Det å passe inn er noe hun vanligvis er veldig flink til. Sett Amy på et fiskemarked i Tbilisi eller en petrokjemisk konferanse i Nairobi, så glir hun rett inn. Verdener hun kjenner og forstår. Men her? I dette helvetet fullt av bøker og gestikulerende menn og kvinner med hårklipp de ikke har fikset selv foran speilet? Rosie sa at kleskoden var «uformell», men Amy innså for sent at hun ikke burde ha tatt joggesko. Eller joggedress. Hvis dette er hva disse menneskene går med når noe er uformelt, lurer hun på hva de har på seg hvis det er formelt? Rustning?

			Amy prøver å sveve gjennom rommet, som om hun er på vei et sted. Hun har tatt med seg to glass champagne fra et sidebord. Et gammelt triks fra den tiden hun fortsatt datet. Gå gjennom rommet med ett glass champagne i hånden, så snakker mennene til deg. Gå gjennom rommet med to glass, så holder de seg unna. Du har et sted å være. Noen å møte.

			Dette er selvfølgelig lettere å gjøre når champagnen er gratis. Og da hun virkelig ser seg rundt, så er det bare om lag fem menn i hele rommet, og alle er nærmere sytti. Steve kunne så ha fått råkline om han hadde dukket opp. Selv kledd i en gammel Iron Maiden-T-skjorte, noe han nesten helt sikkert er.

			Det ville ha vært fint å se Steve få oppleve et snev av romantikk igjen. Det er vel det Debbie ville ha ønsket for mannen sin? Amy burde snakke med Steve om det, men han kommer ikke til å ville høre på henne. Kanskje en dag. Hun kunne også be Adam om å snakke med ham om det. Men Adam liker heller ikke å snakke om Debbie. Det er for smertefullt for dem begge, dødsfallet hennes var så brått og brutalt. Amy antar at Adam og Steve er redde for at det å snakke om det bare vil gjøre det enda vondere å tenke på det.

			Amy er kommet til den andre enden av lokalet og har dermed ikke annet valg enn å himle med øynene og riste på hodet, som om hun har glemt noe, for så å gå tilbake igjen. Hun hadde ikke trengt å ta seg bryderiet med skuespillet, for ingen ser ut til å legge merke til det. Ingen her vet hvem Amy er, siden Rosie glemte å presentere henne. Hva skulle hun egentlig ha sagt?

			«Og dette er Amy. Hun var min livvakt, men så ble hun anklaget for mord. Det ordnet seg altså, og nå driver vi et detektivbyrå sammen med svigerfaren hennes, som jeg er vanvittig betatt av.»

			Mens hun snirkler seg tilbake gjennom gruppene, med albuene holdt høyt for å beskytte de to glassene, lytter Amy.

			«Og jeg sa: Vel, det er Dan Brown møter Salman Rushdie, og rettighetene ble solgt på stedet til høyeste bud.»

			«Jeg sier deg, bøker skrevet av kjendisers hunder. Vi har nettopp skrevet kontrakt med …»

			«Vel, jeg bare gjentar det hun sa, og det var at Ian McEwan er overraskende muskuløs.»

			Amy får øye på den største av gruppene, som er opptatt i en munter samtale, og plasserer seg helt i utkanten. Det holder. Hun er nær nok til å se ut som en del av gruppen, men ikke så nær at noen kommer til å spørre henne om hva hun mener om hvem nå Ian McEwan måtte være. Hun kan vente her til Rosie dukker opp igjen.

			Amy vet at hun ikke er dum, men det var ingen som gadd å lytte til hva hun hadde å si da hun vokste opp, og hun har ennå ikke klart å lære seg kunsten å småprate.

			På den annen side vet Amy hvordan hun skal sette inn et velplassert knyttneveslag, og det gjør kanskje ikke disse folkene? Et samfunn trenger mennesker av alle typer.

			«Og hva leser du?»

			Til Amys forferdelse innser hun at mannen snakker til henne. Hun burde ha sett det komme. Det var uunngåelig før eller senere. Hvis du står i utkanten av en gruppe lenge nok, nikker og smiler og nipper til drinken din, med et ansikt som er symmetrisk nok og hår som er blondt nok, vil noen til slutt føle behov for å inkludere deg og stille et spørsmål.

			«Jeg leser ingenting», sier Amy. «Jeg står her og snakker med deg.»

			Dette utløser et høflig latter. «Fulltreffer», sier mannen og fortsetter å snakke med en kvinne som Amy regner med er poet, med mindre noen forteller henne noe annet.

			Så husker Amy at hun faktisk leser noe akkurat nå. Hun leser Rosies nye bok Og djevelen blunket først. Selve grunnen til at de alle er her.

			«Jeg leser Og djevelen blunket først», sier Amy.

			Mannen ser bort på bokstablene.

			«Er den bra? Jeg har aldri lest noe av henne.»

			Hvorfor er han egentlig her da? For å drikke champagne og legge an på poeter? Uff.

			«Ja», sier Amy. «Den er veldig bra.»

			Den er veldig bra. Rosie hadde vist henne et tidlig utkast, og selv om Amy måtte rette en latterlig feil Rosie hadde gjort angående kaliberet på et gammelt russisk tjenestevåpen, har den en medrivende kjærlighetshistorie, noen svært tilfredsstillende mord og en perfekt forklaring på hvordan du skyter ned et helikopter med automatgevær. Amy skal gi Rosie en klem når hun er ferdig med den, og fortelle at hun er stolt av henne.

			«Hver sin smak», sier mannen og smiler skjevt til poeten, som, legger Amy merke til, ikke smiler tilbake.

			Amy kjenner en intens bølge av beskyttelsesinstinkt overfor Rosie.

			Hun lener seg mot poeten og peker mot mannen. «Venstre bukselomme, giftering, bare så du vet det.»

			Amy snur på hælen og forlater gruppen. Så hun vet altså hvordan hun skal føre en samtale av og til.

			Men hvor er det blitt av Rosie? Alvorlig talt? Det er ikke lenger Amys profesjonelle ansvar, men hun har fortsatt en ivrig amatørinteresse. I ettermiddag, for eksempel, var Rosie fast bestemt på at hun ville dra ned til et boligområde i Sør-London for å kjøpe gress, og Amy følte seg forpliktet til å følge med. Men i disse dager gjør Amy slike ting som venn i stedet for som ansatt. Som det viste seg, ble de lokale langerne fullstendig bergtatt av Rosie, og Amy lot den militære elektrosjokkpistolen bli liggende i vesken hele tiden.

			Hun får øye på en branndør som står på gløtt. Bak branndøren ser Amy at det er et smug, og hun kjenner Rosie godt nok nå til å vite at hvis det er et smug i nærheten, vil Rosie gå rett dit.

			Amy trykker ned metallstangen, åpner døren noen tommer til og klemmer seg gjennom sprekken og ut i den kjølige kveldsluften i Soho. Den tette tåken av cannabis av høyeste kvalitet forteller henne at hun har funnet henne. Rosie er midt i en samtale. Men når er hun ikke det?

			«Du kjenner vel noen som har blitt myrdet?» sier Rosie. «For guds skyld, Lionel. Hei, Amy.»

			«Rosie», sier Amy med et lite nikk. «Jeg lurte på hvor du var.»

			I det trange og fuktige lille smuget bak bokhandelen røyker Rosie D’Antonio en ganske gigantisk joint gjennom et elegant, sølvfarget sigarettmunnstykke. Albuen hviler på en stor, lilla gjenvinningsbeholder, som om den er et flygel i salongen i et herskapshus på landet.

			Rosie rekker jointen til mannen som heter Lionel. Han må være i midten av sekstiårene, fin dress. Akkurat Rosies type. Amy kjenner ham igjen, men kan ikke huske hvorfra. Han tar et drag og kveler et host med hånden.

			«Herregud», sier Lionel. «Dette stoffet er dødelig.»

			«Det aller ypperste», samtykker Rosie.

			Lionel tar et nytt drag, bedre forberedt denne gangen, og gir deretter jointen tilbake til Rosie. «Og hvorfor skulle jeg kjenne noen som er blitt tatt livet av?»

			«Fordi du er utenriksminister», sier Rosie. «Du hører om alle slags ting. Russiske milliardærer som sørger for at folk blir kverket.»

			Det er derfor Amy kjenner ham igjen. Hun prøver å unngå nyhetene, men likevel slipper jo noe av det igjennom. Det ene øyeblikket ser du på en video av en hund som spiller piano på TikTok, det neste øyeblikket er det fra Ukraina.

			«Jeg har jo hele sikkerhetsapparatet til min disposisjon», sier Lionel. «Protokollen sier at jeg skal la dem ta seg av kverkingen.»

			«Vi trenger bare ett eneste mord», sier Rosie. «Vær grei. Ellers blir Amy lei og forlater meg.»

			Rosie har helt rett. Det har vært gøy å eskortere Rosie stille og rolig rundt i verden til boklanseringer de siste månedene, fra Rio til Reykjavik, og vente på at noen trenger bistand. Men Amy begynner å tro at ingen trenger livvakt. Ikke engang Rosie trenger henne egentlig. Hun mistenker at besøket i Sør-London var for hennes skyld. Litt spenning for å få Amy til å føle seg nyttig. Men selv i dette skumle området i Sør-London elsker alle Rosie.

			Det betyr i det minste at hun får se Adam oftere. Han har vært i Midtøsten de siste månedene, og Amy har tenkt at hun kanskje skal dra dit og være sammen med ham i et par dager. Bryllupsdagen deres nærmer seg, og det hadde vært gøy å overraske ham. De trenger ikke å være på hverandre hele tiden, men det kommer alltid til et punkt der de savner hverandre. Eller da hun savner ham, i hvert fall. Savner han henne?

			«Ikke røyk for mye av det der», sier Amy. «Du skal være med på Graham Norton i kveld.»

			«Greit, mamma», sier Rosie og himler med øynene mot Lionel. Men hun slukker likevel jointen. Hun vinker at Amy og Lionel skal bli med henne inn igjen.

			Lionel gir tegn til at hun skal gå først, og Amy nikker takknemlig, men stopper så opp.

			«Hvor er livvaktene dine?» spør Amy.

			«Jeg slapp unna fra dem», svarer Lionel.

			Amy tviler sterkt på det. Noen ganger lar du sjefen tro at de har sluppet unna. Alle trenger privatliv. Men du er alltid der et sted.

			Hun ser bort mot den store lilla gjenvinningsbeholderen, oppfatter at lokket hever seg en tomme. Et par øyne møter hennes. Hun nikker, og øynene blunker tilbake. Amy har gjemt seg i mange gjenvinningsbeholdere gjennom årene. Gjenvinningsbeholdere, dreneringsrør, mobile toaletter, ventilasjonskanaler. En gang tilbrakte hun fire timer gravd ned i en gjødselhaug mens en rockestjerne hun beskyttet, hadde sex med en værmelder i en forlatt låve. Det var bare å gi seg over for utholdenheten, men altså …

			Amy går tilbake til festen med et smil. Hva ville hun ikke gitt for å være i den gjenvinningsbeholderen akkurat nå i stedet for i denne bokhandelen.

			Alt hun trenger, er at noen blir myrdet. Ellers risikerer hun å måtte leve et normalt liv.

			Normalt. Finnes det et mer deprimerende ord i det engelske språket?

		

	OEBPS/image/1753212394279_FORSENT_innmat-ENKELTSIDER_978-82-8432-011-3.png
Gursli Berg Forlag





OEBPS/image/cover.jpg
Fra den bestselgende forfatteren av
Torsdagsmordklubben

VI JAGER
SKYGGER

d
RICHARD
OSMAN

Gursli Berg Forlag

uu -—






